VŠEOBECNÉ ZMLUVNÉ PODMIENKY 

PRE NÁKUP SLUŽIEB
spoločnosti Východoslovenská vodárenská spoločnosť, a.s.

Čl. I

Všeobecné ustanovenia

1. Všeobecné zmluvné podmienky pre nákup služieb (ďalej len „VZP“) sa aplikujú na všetky objednávky (ďalej všeobecne len „Objednávka“), ktoré spoločnosť Východoslovenská vodárenská spoločnosť, a.s. so sídlom Komenského 50, 042 48 Košice, IČO: 36 570 460 (ďalej len „Objednávateľ“ alebo "VVS, a.s."), uzatvára s Dodávateľom (ďalej len „Dodávateľ“) (ďalej spolu tiež ako „Zmluvné strany“) za účelom nákupu služieb. Aplikácia všeobecných zmluvných podmienok druhej Zmluvnej strany alebo akýchkoľvek iných všeobecných zmluvných podmienok je týmto výslovne vylúčená, pokiaľ sa Zmluvné strany písomne nedohodnú inak.

2. Zmeny týchto VZP sú pre Zmluvné strany záväzné iba vtedy, ak sa na nich Zmluvné strany dohodli písomne. V takom prípade majú odchylné dojednania prednosť pred znením týchto VZP.

3. Tieto Všeobecné zmluvné podmienky sú v súlade s ustanovením § 273 zákona č. 513/1991 Zb. Obchodného zákonníka v znení neskorších predpisov (ďalej len „Obchodný zákonník“) neoddeliteľnou súčasťou Objednávky.

4. V zmysle týchto Všeobecných zmluvných podmienok sa Zmluva považuje za uzavretú:
· dňom, kedy Dodávateľ akceptuje Objednávku VVS, a.s., alebo

· dňom, kedy Objednávateľ akceptuje návrh na uzavretie Zmluvy na poskytnutie služieb (napr. návrh: doručená cenová ponuka; akceptovanie návrh: vystavenie a doručenie Objednávky Dodávateľovi).
5. Každá Objednávka musí obsahovať základné identifikačné údaje Zmluvných strán v zmysle zápisu v obchodnom registri alebo v živnostenskom registri, prípadne zápisu v inej zákonom predpísanej evidencii. Každá Zmluvná strana je zároveň povinná všetky zmeny, ktoré u nej nastanú a ktoré sa zapisujú do vyššie uvedených evidencií, bezodkladne oznámiť druhej Zmluvnej strane, inak zodpovedá za všetky škody z toho vyplývajúce alebo náklady, ktoré v tejto súvislosti musela vynaložiť druhá Zmluvná strana.
6. Objednávku v mene Objednávateľa podpisuje osoba oprávnená konať vo veciach zmluvných alebo osoba splnomocnená štatutárnym orgánom.

Čl. II

Predmet zmluvy
1. Predmetom Zmluvy je záväzok Dodávateľa poskytnúť Objednávateľovi službu uvedenú v objednávke, špecifikovanú v cenovej ponuke Dodávateľa (ďalej len „služba“) vrátane všetkých dokladov, ktoré sa na službu vzťahujú a záväzok Objednávateľa zaplatiť Dodávateľovi dohodnutú cenu za poskytnutú službu.

2. Dodávateľ je povinný poskytnúť službu riadne a včas v súlade s podmienkami dohodnutými v Zmluve na poskytnutie služieb (ďalej aj „ZnPS“ alebo „Zmluva“).
3. Pokiaľ sa Zmluvné strany nedohodnú inak, Dodávateľ nie je oprávnený k čiastkovému plneniu predmetu Zmluvy, t.j. k poskytnutiu služby po častiach.
4. Dodávateľ je povinný poskytnúť službu výlučne v rozsahu dohodnutom v Objednávke a/alebo v cenovej ponuke a/alebo Zmluve.
5. V prípade, že Dodávateľ poskytne Objednávateľovi službu v menšom rozsahu ako bola dohodnutá v Zmluve, považuje sa to za podstatné porušenie Zmluvy a zakladá nárok Objednávateľa na odstúpenie od Zmluvy.

6. Objednávateľ nie je povinný prevziať akúkoľvek časť služby, ktorá presahuje rozsah stanovený v Objednávke, a ktorá nie je zároveň osobitne písomne dohodnutá s Objednávateľom a nie je povinný za túto časť Dodávateľovi zaplatiť. Ak je potrebné odstrániť následky takto poskytnutej služby, na základe voľby Objednávateľa je Dodávateľ povinný bezodkladne odstrániť tieto následky alebo nahradiť Objednávateľovi všetky náklady spojené s ich odstránením.

Čl. III

Cena
1. Cenou sa rozumie cena za poskytnutie služby, ktorá bola Zmluvnými stranami dohodnutá v Objednávke/ZnPS v zmysle cenovej ponuky.
2. Objednávateľ sa zaväzuje zaplatiť Dodávateľovi cenu po prevzatí služby alebo jej výsledku.

3. Dohodnutá cena je stanovená bez DPH a je pevná, nemenná a úplná, a to bez ohľadu na prípadnú zmenu vstupných nákladov Dodávateľa.

4. DPH bude účtovaná v zmysle platných zákonov a predpisov SR.

5. Pokiaľ v Objednávke nie je písomne dohodnuté inak, všetky náklady ktoré vzniknú Dodávateľovi v súvislosti s plnením záväzkov vyplývajúcich z Objednávky/ZnPS a týchto VZP, sú zahrnuté v  cene, a to najmä náklady na prepravu, náklady na splnenie si povinnosti pri nakladaní s odpadmi, poistné, colné alebo skladné ako aj ostatné náklady spojené s poskytnutím služby a pod.

6. Dodávateľ má nárok na zaplatenie ceny až po splnení predmetu Zmluvy.

7. Dodávateľ nemá nárok na jednostranné započítanie si akejkoľvek svojej pohľadávky voči pohľadávke Objednávateľa 
Čl. IV

Platobné podmienky
1. Dodávateľ vystaví faktúru na základe skutočne poskytnutej služby. Objednávateľ je povinný zaplatiť cenu len na základe faktúry/faktúr (ďalej len „Faktúra“) vystavenej Dodávateľom a preukázateľne doručenej Objednávateľovi.

2. Prílohou Faktúry musia byť doklady preukazujúce splnenie predmetu Zmluvy, podpísané oboma Zmluvnými stranami (servisný list, preberací protokol, alebo iný obdobný dokument, kde bude čitateľný podpis zodpovedného zamestnanca za VVS, a.s.).
3. Ak sa Dodávateľ bude v rozhodnom období nachádzať v Zozname platiteľov dane z pridanej hodnoty, u ktorých nastali dôvody na zrušenie registrácie pre DPH, priebežne aktualizovanom Finančnou správou (ďalej len „Zoznam“), Objednávateľ nie je povinný zaplatiť časť ceny fakturovanú Dodávateľom ako DPH, a to až do okamihu výmazu zo Zoznamu alebo do okamihu predloženia potvrdenia vydaného Daňovým úradom, že Dodávateľ nie je daňovým dlžníkom (ďalej len „potvrdenie daňového úradu“). Rozhodným obdobím sa pre účely tejto Zmluvy rozumie obdobie odo dňa preukázateľného doručenia faktúry Objednávateľovi až po uhradenie kúpnej ceny Objednávateľom Dodávateľovi. V takomto prípade sa doba splatnosti faktúry pre časť zodpovedajúcu DPH prerušuje a nová doba splatnosti 60 dní začína plynúť odo dňa oprávneného písomného oznámenia Dodávateľa o výmaze zo Zoznamu, alebo odo dňa predloženia potvrdenia daňového úradu Dodávateľom Objednávateľovi.
4. Každá Faktúra musí mať náležitosti daňového dokladu podľa § 74 zákona č. 222/2004 Z. z. o DPH. Ak sa dodanie tovaru alebo služby uskutočňuje čiastkovo alebo opakovane, faktúra môže byť vystavená najviac za obdobie 12 kalendárnych mesiacov. Doba splatnosti faktúry je 60 dní od jej preukázateľného doručenia (poštou, osobne) Objednávateľovi, ak Objednávateľ v Objednávke neurčí inak. Zmluvné strany sa dohodli, že zasielanie faktúry elektronickou poštou je možné a prípustné len na základe predchádzajúceho písomného odsúhlasenia takéhoto spôsobu doručovania faktúry obidvomi zmluvnými stranami po splnení podmienok zverejnených na webe  http://www.vodarne.eu/spolocnost/dodavatelia–e-faktury súčasťou ktorých je vzor Dohody o elektronickom prijímaní faktúr.
5. Dodávateľ v čase uzatvárania Zmluvy a jej trvania nesmie mať podlžnosti voči finančnej správe, poisťovniam a ostatným orgánom štátnej správy a ich inštitúciám. Ak je zrejmé z verejne dostupných zdrojov, že Dodávateľ má dlhy a pohľadávky voči vyššie uvedeným inštitúciám je povinný na výzvu Objednávateľa predložiť potvrdenie o zaplatení predmetných dlhov a pohľadávok, resp. potvrdenie, že sa o úhrade dlhov a pohľadávok dohodol s príslušnými inštitúciami (odklad povinnosti platenia voči štátu (napríklad daň, poistné,...) sa nepovažuje za splnenie podmienky uvedenej v prvej vete tohto bodu).
6. Každá faktúra musí obsahovať okrem náležitostí podľa zákona č. 222/2004 Z. z. o dani z pridanej hodnoty, zákona č. 431/2002 Z. z. o účtovníctve a Obchodného zákonníka č. 513/1991 Z. z.:
· Číslo Zmluvy, resp. Objednávky,
· Dátum splatnosti,
· označenie peňažného ústavu a číslo účtu, na ktorý je potrebné realizovať úhradu.
Nedodržanie tejto povinnosti sa považuje za podstatné porušenie Zmluvy s právom Objednávateľa od tejto Zmluvy odstúpiť.
7. V prípade, že Faktúra nebude obsahovať náležitosti uvedené v tomto článku, Objednávateľ je oprávnený vrátiť ju Dodávateľovi na doplnenie. V takom prípade sa preruší plynutie lehoty splatnosti a nová lehota splatnosti (60 dní) začne plynúť doručením opravenej Faktúry Objednávateľovi.
8. Dodávateľ zodpovedá za správnosť a úplnosť každej Faktúry.
9. Po obdŕžaní Faktúry je Objednávateľ povinný bezodkladne skontrolovať všetky náležitosti Faktúry, aby nedochádzalo k nežiaducemu predlžovaniu lehoty splatnosti Faktúry.
10. Fakturácia bude vykonaná na adresu: Východoslovenská vodárenská spoločnosť, a.s., GR Košice, Komenského 50, 042 48 Košice.
Čl. V

Miesto plnenia a termín plnenia

1. Dodávateľ je povinný poskytnúť službu Objednávateľovi v mieste plnenia uvedenom v Objednávke. Ak miesto plnenia nie je v Objednávke uvedené, Objednávateľ je povinný bezodkladne informovať Dodávateľa o mieste, na ktorom bude Dodávateľ službu poskytovať.

2. Poskytnutie služby bude splnené jej vykonaním/poskytnutím na mieste plnenia a podpisom dodacieho listu/preberacieho protokolu oprávneným zástupcom Objednávateľa. Vykonanie/poskytnutie služby bude vykonané povereným zástupcom Dodávateľa.

3. Ak Dodávateľ bude službu poskytovať v priestoroch Objednávateľa berie na vedomie, že je povinný dodržiavať interné predpisy Objednávateľa, je povinný postupovať podľa pokynov Objednávateľa a s maximálnou obozretnosťou za účelom predchádzania škodám.

4. Dodávateľ nie je oprávnený umiestniť svoje veci v priestoroch Objednávateľa bez súhlasu Objednávateľa. Ak s predchádzajúcim písomným súhlasom Objednávateľa Dodávateľ umiestni svoje veci v priestoroch Objednávateľa, Dodávateľ je povinný riadne a zreteľne ich označiť. Ak Dodávateľ umiestni svoje veci v priestoroch Objednávateľa bez jeho predchádzajúceho písomného súhlasu, Objednávateľ je oprávnený tieto veci na náklady Dodávateľa odstrániť z priestorov Objednávateľa, a to aj bez predchádzajúceho upozornenia Dodávateľa.
5. Dodávateľ je povinný poskytnúť službu v dohodnutom termíne plnenia. Dodávateľ je povinný vyrozumieť Objednávateľa o pripravenosti predmetu zmluvy k odovzdaniu/poskytnutiu - prevzatiu min. 3 pracovné dni vopred.
6. Ak Objednávka stanovuje presnú lehotu alebo čas poskytnutia služby, Dodávateľ nie je oprávnený bez predchádzajúceho písomného súhlasu Objednávateľa, poskytnúť službu pred stanovenou lehotou alebo časom.

7. Objednávateľ môže udeliť pokyn na prerušenie plnenia povinností Dodávateľa z tejto zmluvy:

a)
na základe písomnej žiadosti Dodávateľa, zaslanej na e-mailovú adresu obstaravanie@vodarne.eu, ktorá môže byť Objednávateľom podľa jednotlivého posúdenia schválená (žiadosť o prerušenie plnenia povinností Dodávateľa je uvedená v Prílohe č. 1),

b)
dohody zmluvných strán.
Dodávateľ je oprávnený prerušiť plnenie svojich povinností vyplývajúcich mu z dohody v prípade vyššej moci (napríklad epidémie, pandémie, vyhlásenia núdzového stavu alebo mimoriadnej situácie a podobne).
V  prípade takto vyvolaného prerušenia na základe ďalšieho písomného pokynu Objednávateľa plnenie povinností obnoviť. Lehota na splnenie povinnosti poskytnúť službu (a s tým súvisiacich povinností) sa v takomto prípade predlžuje o dobu, po ktorú Dodávateľ podľa pokynu Objednávateľa plnenie povinností prerušil. Ak však dôvodom pokynu Objednávateľa k prerušeniu bolo porušenie povinností Dodávateľa, právo na predĺženie lehoty plnenia nevzniká.
O dobu trvania okolností vylučujúcich zodpovednosť sa predlžuje čas plnenia tak, aby bol pre oprávnenú Zmluvnú stranu prijateľný. Počas tejto doby sa odopiera oprávnenej Zmluvnej strane právo, ak existovalo, na odstúpenie od zmluvy.

Čl. VI

Kontrola poskytovanej služby
1. Objednávateľ je oprávnený kontrolovať riadne poskytovanie služby a plnenie záväzkov Dodávateľa vyplývajúcich z Objednávky/Zmluvy a týchto VZP. O vykonanej kontrole môžu Zmluvné strany vyhotoviť písomný záznam.
2. Ak sa preukáže, že poskytovaná služba má vady alebo nedostatky, Dodávateľ je povinný tieto vady alebo nedostatky odstrániť na vlastné náklady v lehote, ktorú určí Objednávateľ.
3. Ak Dodávateľ vady v určenej lehote neodstráni, považuje sa to za podstatné porušenie a Objednávateľ je oprávnený od Zmluvy odstúpiť. V prípade, ak Objednávateľ toto právo na odstúpenie od Zmluvy nevyužije je Objednávateľ oprávnený vykonať na náklady Dodávateľa všetky nevyhnutné opatrenia smerujúce k zaisteniu včasného a riadneho poskytnutia služby, najmä môže vykonať potrebné činnosti alebo odstrániť vzniknuté vady sám alebo tretími osobami, bez toho aby tým bola dotknutá zodpovednosť Dodávateľa za splnenie jeho záväzku podľa tejto Zmluvy.
4. Ak je to stanovené v Objednávke/Zmluve, Dodávateľ je povinný výsledok služby pred jeho odovzdaním podrobiť skúške alebo technickej kontrole kvality za podmienok dohodnutých v Objednávke/Zmluve. Náklady spojené so skúškou alebo kontrolou znáša Dodávateľ.
Čl. VII
Odovzdanie a prevzatie výsledku služby
1. Dodávateľ je pri odovzdaní výsledku služby povinný odovzdať Objednávateľovi doklady, ktoré sú potrebné na prevzatie a riadne užívanie výsledku služby, najmä akékoľvek doklady, certifikáty, protokoly, vyhlásenia, výsledky skúšok, ak boli vykonané, návody na obsluhu, opravu alebo údržbu a inú technickú dokumentáciu.
2. Dodávateľ je povinný poskytnúť službu bez vád. Poskytnutá služba má vadu, najmä ak nezodpovedá výsledku alebo popisu určenému v Objednávke/Zmluve, účelu použitia, nemá vlastnosti stanovené v Objednávke/Zmluve.
3. Ak má poskytnutá služba vady, ktoré nebránia užívaniu výsledku služby poskytnutá služba má drobné vady. Objednávateľ je oprávnený prevziať službu s drobnými vadami, pričom sa písomne vykoná súpis drobných vád a Objednávateľ určí lehotu pre Dodávateľa na ich odstránenie, a ak Objednávateľ lehotu neurčí, Dodávateľ je povinný odstrániť drobné vady bez zbytočného odkladu. Objednávateľ je oprávnený jednostranne posúdiť a určiť, či je vada drobná alebo nie.

4. Ak má služba pri odovzdaní vady (iné ako drobné vady), Objednávateľ nie je povinný službu prevziať. Dodávateľ je povinný bez zbytočného odkladu alebo v lehote určenej Objednávateľom vady odstrániť. 
5. Objednávateľ sa zaväzuje službu prevziať, ak výsledok služby nemá vady, boli úspešne vykonané skúšky, ak boli požadované podľa Objednávky/Zmluvy a Dodávateľ odovzdá doklady, ktoré sú potrebné na prevzatie a riadne užívanie výsledku služby podľa Objednávky/Zmluvy.
6. Služba sa považuje za poskytnutú a prevzatú momentom podpísania odovzdávacieho a preberacieho protokolu, servisného listu alebo iného obdobného dokumentu zo strany Objednávateľa.
7. Odovzdávací a preberací protokol, servisný list alebo iný obdobný dokument (ďalej len „Preberací protokol") sa vyhotoví v dvoch vyhotoveniach pričom bude obsahovať minimálne:

· označenie služby,

· číslo Objednávky,
· označenie Zmluvných strán,

· vyjadrenie Objednávateľa k prevzatiu výsledku služby,

· prílohy,

· podpisy Zmluvných strán.

8.
Preberací protokol podpísaný oboma Zmluvnými stranami bude dokladom o splnení predmetu Zmluvy.
Čl. VIII

Prechod vlastníckeho práva a nebezpečenstva škody
1. Nebezpečenstvo škody na výsledku služby prechádza na Objednávateľa momentom prevzatia služby zo strany Objednávateľa podľa týchto VZP, a to bez ohľadu na to, či miestom poskytnutia služby sú priestory Objednávateľa alebo iné miesto. 

2. Ak Dodávateľ prevzal veci, podklady alebo dokumenty od Objednávateľa za účelom poskytnutia služby mimo priestorov Objednávateľa, znáša nebezpečenstvo škody od momentu ich prevzatia do momentu ich riadneho odovzdania Objednávateľovi.
3. Ak s predchádzajúcim písomným súhlasom Objednávateľa Dodávateľ umiestni svoje veci v priestoroch Objednávateľa, Objednávateľ zodpovedá za škodu na umiestnených veciach ako skladovateľ. Ak Dodávateľ umiestni svoje veci v priestoroch Objednávateľa bez predchádzajúceho súhlasu Objednávateľa, Objednávateľ nezodpovedá za prípadnú škodu na týchto veciach.
4. Vlastníctvo k veciam Objednávateľa, ktoré Dodávateľ prevezme od Objednávateľa, na Dodávateľa neprechádza.
Čl. IX

Vady služby a nároky z vád

1. Dodávateľ je povinný poskytnúť službu bez vád.

2. Dodávateľ zodpovedá za vady, ktoré má služba v okamihu, keď prechádza nebezpečenstvo škody na Objednávateľa, aj keď sa vada stane zjavnou až po tomto čase. Povinnosti Dodávateľa vyplývajúce zo záruky za akosť tým nie sú dotknuté.

3. Vady existujúce pri prevzatí služby Objednávateľ Dodávateľovi vytkne pri prevzatí služby, najneskôr však bez zbytočného odkladu po tom, čo ich zistil oznámením o uplatnení vád, v ktorom môže určiť aj zvolený nárok. Po doručení oznámenia o uplatnení vady/vád je Dodávateľ povinný bez zbytočného odkladu oznámiť Objednávateľovi uznanie alebo odôvodnené neuznanie vady/vád.
4. Zmluvné strany sa dohodli, že v prípade ak má služba vady, Objednávateľ je bez ohľadu na závažnosť vady vždy oprávnený na základe vlastného uváženia:
· požadovať odstránenie vád poskytnutím náhradnej služby bez vád na náklady Dodávateľa,
· požadovať odstránenie vád opravou na náklady Dodávateľa, ak sú vady opraviteľné,
· požadovať zľavu z ceny, alebo
· odstúpiť od Zmluvy.

5. Nároky z vád služby sa nedotýkajú nároku na náhradu škody alebo nároku na zmluvnú pokutu.
6. Ak Objednávateľ požaduje odstránenie vád, Dodávateľ je povinný začať s ich odstraňovaním bez zbytočného odkladu, najneskôr do 2 pracovných dní odo dňa uplatnenia vád Objednávateľom, ak Objednávateľ neurčí inú lehotu, vrátane kratšej lehoty (vrátane okamžitého začatia) v prípade závažného ohrozenia života, zdravia, majetku a pod. Dodávateľ je povinný odstrániť vady bezodkladne.
7. Dodávateľ je povinný začať odstraňovať a odstrániť vady bez ohľadu na to, či uznáva alebo neuznáva uplatnené vady zo strany Objednávateľa. Ak Dodávateľ po odstránení vád preukáže, že za vady nebol zodpovedný, má právo od Objednávateľa požadovať zaplatenie odôvodnených a primeraných nákladov, ktoré mu v súvislosti s odstránením vád vznikli.
8. Zmluvné strany sa dohodli, že po odstránení vád vypracujú písomný protokol alebo iný dokument, v ktorom potvrdia odstránenie vád, spôsob a čas tohto odstránenia.
9. Objednávateľ je oprávnený dodatočne zmeniť uplatnený nárok na opravu výsledku služby, ak sa ukáže, že vady sú neopraviteľné alebo je možné ich opraviť len s neprimeranými nákladmi.
10. Ak Objednávateľ uplatnil nárok z vád a zároveň ešte nezaplatil Dodávateľovi cenu, Objednávateľ nie je povinný zaplatiť Dodávateľovi cenu, a to až do uspokojenia nárokov Objednávateľa z vád.
11. Ak má Objednávateľ podľa týchto VZP nárok na primeranú zľavu z ceny a Zmluvné strany sa nedohodnú na jej výške, táto bude určená ako súčet (i) rozdielu hodnoty výsledku služby bez vád a hodnoty výsledku služby s vadami a (ii) nákladov Objednávateľa súvisiacich s odstránením vád, pričom pre určenie hodnoty výsledku služby je rozhodujúci čas uplatnenia vady. Ak Objednávateľ uplatní zľavu z  ceny pred tým, ako Dodávateľ vyhotoví Faktúru, Dodávateľ je povinný znížiť fakturovanú cenu o zľavu z ceny. 

Čl. X

Záruka za akosť
1. Dodávateľ zodpovedá za vady, ktoré má služba v čase jej prevzatia Objednávateľom alebo ktoré vzniknú alebo sa objavia v čase trvania záručnej doby, bez ohľadu na to, kedy vznikli. Po tomto čase, Dodávateľ zodpovedá za vadu, ak táto bola spôsobená porušením povinnosti Dodávateľa.
2. Dodávateľ preberá záväzok zo záruky za akosť (vlastnosti) výsledku poskytnutej služby. Záručná doba začína plynúť odo dňa prechodu nebezpečenstva škody na výsledku služby na Objednávateľa. Ak nie je uvedené inak, záručná doba trvá 24 mesiacov.
3. Záručná doba neplynie počas doby, počas ktorej Objednávateľ nemôže užívať výsledok služby pre vady, za ktoré zodpovedá Dodávateľ. Záručná doba opätovne začína plynúť až dňom nasledujúcim po dni písomného potvrdenia zo strany Objednávateľa o odstránení vady/vád. V prípade poskytnutia náhradnej služby, začína záručná doba plynúť odznova dňom nasledujúcim po dni, v ktorom Objednávateľ prevezme vymenený alebo nahradený výsledok služby.
Čl. XI

Povinnosti zmluvných strán
1. Dodávateľ je povinný poskytnúť službu riadne, včas, v súlade s Objednávkou/Zmluvou a týmito VZP.
2. Dodávateľ je povinný poskytnúť službu s odbornou starostlivosťou, v súlade so záujmami Objednávateľa, pokynmi Objednávateľa, právnymi predpismi, rozhodnutiami orgánov verejnej správy a technickými normami, vrátane technických noriem, ktoré nie sú záväzné a ktoré zároveň nie sú v rozpore so záväznými technickými normami.
3. Dodávateľ je povinný poskytnúť službu bez právnych vád, najmä sa zaväzuje, že veci, materiály, výrobky a iné časti použité na poskytnutie služby, ku ktorým má Objednávateľ nadobudnúť vlastnícke alebo iné právo alebo ich inak užívať budú v najvyššej možnej kvalite a nebudú predmetom záložného práva, iných práv tretích osôb, predmetom exekučného konania, nebudú súčasťou konkurznej alebo reštrukturalizačnej podstaty a že dodávateľ bude v čase ich dodania ich neobmedzeným vlastníkom.
4. Dodávateľ sa zaväzuje zabezpečiť, aby všetky zariadenia, stroje, mechanizmy, nástroje, náradie a osobné ochranné pracovné prostriedky, pomocou ktorých plní záväzky podľa týchto VZP, boli v dobrom technickom stave a mali všetky povolenia a certifikáty, ktoré sú vyžadované právnymi predpismi, neboli nebezpečnými látkami a ani ich neobsahovali. Dodávateľ je oprávnený používať zariadenia, stroje, mechanizmy, nástroje, náradie alebo osobné ochranné pracovné prostriedky, ktoré vlastní alebo užíva Objednávateľ, len s predchádzajúcim písomným súhlasom Objednávateľa.
5. Dodávateľ nie je oprávnený poskytnúť službu po častiach, ak Objednávateľ v Objednávke neurčí inak.
6. Ak je záväzok Dodávateľa možné splniť viacerými spôsobmi, právo určiť spôsob plnenia má Objednávateľ. Dodávateľ je povinný informovať Objednávateľa o možných spôsoboch splnenia záväzku. 
7. Dodávateľ je povinný plniť záväzky osobne a je oprávnený použiť na plnenie svojich záväzkov subdodávateľa (v ktoromkoľvek rade) iba s predchádzajúcim písomným súhlasom Objednávateľa. Ak Dodávateľ plní svoje záväzky pomocou subdodávateľa, Dodávateľ zodpovedá tak, akoby záväzok plnil sám. Ak Dodávateľ plní svoje záväzky pomocou subdodávateľa. 

8. Dodávateľ sa zaväzuje dodržiavať pri poskytovaní služby všetky predpisy na ochranu životného prostredia a pokyny Objednávateľa, predchádzať akýmkoľvek škodám na životnom prostredí a poskytnúť Objednávateľovi akúkoľvek súčinnosť, ak bude ochrana životného prostredia ohrozená.
9. Dodávateľ sa zaväzuje pri poskytovaní služby dodržiavať všetky právne predpisy a pokyny Objednávateľa súvisiace s bezpečnosťou a ochranou zdravia pri práci a ochranou pred požiarmi.
Čl. XII
Zmluvné sankcie

1. Ak je Dodávateľ v omeškaní s poskytnutím služby podľa Objednávky/Zmluvy a/alebo s dodaním dokladov v zmysle bodu 1. Článku VII týchto VZP, Objednávateľ môže Dodávateľovi fakturovať zmluvnú pokutu vo výške 0,025 % z celkovej ceny predmetu Zmluvy uvedenej v Objednávke, a to za každý aj začatý deň omeškania. 
2. Uplatnením zmluvnej pokuty nie je dotknutý nárok na náhradu škody spôsobenej porušením zmluvných povinností.

3. V prípade omeškania Objednávateľa s úhradou Faktúry, môže Dodávateľ Objednávateľovi fakturovať úrok z omeškania vo výške 0,025 % z neuhradenej sumy za každý deň omeškania.

4. V prípade, ak sa Dodávateľ omešká s odstránením vád, Objednávateľ má právo požadovať zaplatenie zmluvnej pokuty vo výške 1% z kúpnej ceny za každý deň omeškania.
5. Zmluvné strany sa dohodli, že v prípade nesplnenia povinnosti Dodávateľa poskytnúť službu v požadovanom rozsahu a/alebo v dojednanej cene a/alebo v dojednanej kvalite a/alebo akosti, má Objednávateľ právo uplatniť u Dodávateľa zmluvnú pokutu vo výške 1 % z ceny predmetu zmluvy.
6. Ak dôjde k úniku informácií, ktoré majú charakter dôverných informácií alebo obchodného tajomstva z dôvodov, za ktoré zodpovedá Dodávateľ alebo Objednávateľ alebo ak Dodávateľ alebo Objednávateľ poruší povinnosť stanovenú v článku XIII týchto VZP, je Dodávateľ alebo Objednávateľ povinný nahradiť druhej Zmluvnej strane vzniknutú škodu.
Čl. XIII
Ochrana informácií

1. Zmluvné strany sa zaväzujú nakladať s akýmikoľvek údajmi, informáciami alebo dokumentmi, ktoré boli druhej Zmluvnej strane poskytnuté alebo druhou Zmluvnou stranou akýmkoľvek spôsobom získané v súvislosti s plnením predmetu Objednávky, ako s informáciami dôverného charakteru a/alebo s informáciami, ktoré sú predmetom obchodného tajomstva (ak spĺňajú náležitosti podľa § 17 Obchodného zákonníka).

2. Zmluvné strany sa zaväzujú pri nakladaní s takýmito údajmi, informáciami alebo dokumentmi dodržiavať zásady ich ochrany a utajenia, pričom takéto údaje, informácie alebo dokumenty nesmú bez predchádzajúceho písomného súhlasu druhej Zmluvnej strany poskytnúť tretím osobám a ani svojim zamestnancom, ktorí sa nezúčastňujú plnenia tejto Objednávky.

3. Dodávateľ nie je oprávnený bez predchádzajúceho písomného súhlasu Objednávateľa uvádzať Objednávateľa ako svojho obchodného partnera a/alebo používať obchodné meno alebo logo Objednávateľa pri propagácii seba alebo svojej činnosti alebo vo vyhláseniach pre médiá, a to v akejkoľvek forme.

4. Zmluvné strany sú povinné zaistiť utajenie získaných dôverných informácií spôsobom obvyklým pre utajovanie takýchto informácií, ak nie je výslovne dojednané inak. Táto povinnosť platí bez ohľadu na ukončenie účinnosti tejto zmluvy.

5. Zmluvné strany sú povinné zaistiť utajenie dôverných informácií aj u svojich zamestnancov, zástupcov, ako aj iných spolupracujúcich tretích strán, pokiaľ im takéto informácie boli poskytnuté. V takomto prípade sa poskytnutie dôverných informácií týmto osobám nepovažuje za porušenie tejto zmluvy, pokiaľ je nevyhnutné pre naplnenie účelu tejto zmluvy a došlo k nemu len v nevyhnutnom rozsahu.

6. Právo užívať, poskytovať a sprístupniť dôverné informácie majú obe strany len v rozsahu a za podmienok nevyhnutných pre riadne plnenie práv a povinností vyplývajúcich z tejto zmluvy.

7. Zmluvná strana, ktorá poruší povinnosti vyplývajúce z tohto článku ohľadne ochrany dôverných informácií je povinná nahradiť druhej Zmluvnej strane vzniknutú škodu.

8. Všetky informácie, ktoré neboli už niektorou zo Zmluvných strán zverejnené, alebo nie sú všeobecne známe, sa považujú za dôverné. Za dôverné informácie sa nepovažujú informácie, ktoré sa stali verejne známymi, pokiaľ sa tak nestalo porušením povinnosti ich ochrany, ďalej informácie, ktoré sú sprístupnené podľa zákona č. 211/2000 Z. z. o slobodnom prístupe k informáciám, alebo ktoré je Objednávateľ podľa tohto zákona povinný sprístupniť.

Čl. XIV
Odstúpenie od Zmluvy
1. Objednávateľ a Dodávateľ môžu odstúpiť od Zmluvy z dôvodov stanovených v Obchodnom zákonníku, v týchto VZP najmä ak:
· bol na majetok druhej Zmluvnej strany vyhlásený konkurz, bol zamietnutý návrh na vyhlásenie konkurzu pre nedostatok majetku, alebo ak bol konkurz zrušený z dôvodu, že majetok úpadcu nestačí na úhradu výdavkov a odmenu správcu konkurznej podstaty, alebo bolo konkurzné konanie zastavené pre nedostatok majetku, alebo ak bol konkurz zrušený pre nedostatok majetku, alebo ak po ukončení konkurzného konania nezostane spoločnosti žiaden majetok, alebo dôjde k akémukoľvek činu alebo udalosti, ktorá by mala (podľa platných zákonov) podobný efekt ako ktorýkoľvek z uvedených činov alebo udalostí, 
· druhá Zmluvná strana vstúpila do likvidácie, alebo
· z dôvodu existencie vyššej moci, ktorá má dosah na splnenie predmetu Zmluvy a niektorá zo Zmluvných strán nebude mať záujem naďalej zotrvať v tomto vzťahu,
2. Objednávateľ môže odstúpiť od Zmluvy aj v prípade jej podstatného porušenia, najmä:
· sa ocitne druhá zmluvná strana v omeškaní so splnením svojho záväzku po dobu dlhšiu než 14 dní,
· poskytnutím služby Dodávateľom v menšom rozsahu a/alebo v  inej cene a/alebo v inej ako dohodnutej kvalite a/alebo akosti a/alebo vyhotovení ako bola dohodnutá v Objednávke,
· bez uvedenia dôvodu,
· pokiaľ Dodávateľ podstatným spôsobom poruší svoje povinnosti,

· ak Dodávateľ zadá vykonávanie celého predmetu Zmluvy subdodávateľovi a/alebo ak Dodávateľ postúpi celú Zmluvu, alebo jej časť alebo akúkoľvek výhodu alebo podiel v nej bez súhlasu Objednávateľa,

· v prípade, ak bude Dodávateľ právoplatne odsúdený za niektorý z trestných činov korupcie podľa Trestného zákona (ďalej len „korupcia“).

3. Odstúpenie od Zmluvy musí byť druhej Zmluvnej strane oznámené písomne. Právne účinky odstúpenia nastávajú momentom doručenia písomného oznámenia druhej Zmluvnej strane.
4. Ak okolnosti vylučujúce zodpovednosť trvajú dlhšie ako 3 mesiace, ktorákoľvek zo Zmluvných strán je oprávnená jednostranne od tejto Zmluvy odstúpiť.

Čl. XV

Doručovanie

1. Adresou pre doručovanie písomností je adresa uvedená v hlavičke Objednávky alebo adresa, ktorú Zmluvná strana po uzavretí Objednávky ako takúto písomne oznámila druhej Zmluvnej strane.
2. Ak to nie je v rozpore s právnymi predpismi, tak prejav vôle odosielateľa je voči adresátovi riadne uplatnený aj okamihom, kedy adresát prijatie prejavu vôle odmietne alebo doručenie inak úmyselne zmarí (znemožní), alebo ak zásielka bude vrátená odosielateľovi ako nedoručená.
Čl. XVI
Záverečné ustanovenia
1. V prípade ak je alebo sa stane niektoré ustanovenie týchto VZP neplatné alebo neúčinné, nedotýka sa to ostatných ustanovení VZP, ktoré zostávajú platné a účinné. Zmluvné strany sa v tomto prípade zaväzujú dohodou nahradiť ustanovenia neplatné alebo neúčinné ustanoveniami platnými a účinnými, ktoré najlepšie zodpovedajú pôvodne zamýšľanému účelu ustanovenia neplatného alebo neúčinného. Do tej doby platí úprava príslušných právnych predpisov.
2. Zmluvu/Objednávku je možné zmeniť alebo zrušiť len písomne, ak z jej ustanovení nevyplýva niečo iné.

3. Právne vzťahy, ktoré nie sú v týchto VZP bližšie upravené sa riadia ustanoveniami Obchodného zákonníka.

4. V prípade omeškania so splnením peňažného záväzku je veriteľ oprávnený fakturovať dlžníkovi úrok z omeškania, ako aj paušálnu náhradu nákladov spojených s uplatnením pohľadávky v zmysle §369 ods. 1 zákona č. 513/1991 Zb. Obchodný zákonník. 

5. Zmluvné strany sa dohodli, že Dodávateľ nie je oprávnený jednostranne započítať a ani založiť akúkoľvek pohľadávku voči pohľadávkam Objednávateľa.
6. Zmluvné strany sa zaväzujú, že akékoľvek pohľadávky, ktoré vzniknú na základe Zmluvy jednej Zmluvnej strane /veriteľovi/ voči druhej Zmluvnej strane /dlžníkovi/, nebudú postupovať iným osobám /zákaz postúpenia pohľadávky/ bez predchádzajúceho písomného súhlasu dlžníka.
7. Všetky doklady a dokumenty odovzdávané Dodávateľom Objednávateľovi sa predkladajú v štátnom jazyku. Ak je doklad alebo dokument vyhotovený v cudzom jazyku, predkladá sa spolu s jeho úradným prekladom do štátneho jazyka; to neplatí pre doklady a dokumenty vyhotovené v českom jazyku. Ak sa zistí rozdiel v ich obsahu, rozhodujúci je úradný preklad do štátneho jazyka.

8. Pri plnení predmetu ZnPS sa Dodávateľ zaväzuje dodržiavať všeobecne záväzné predpisy, technické normy, dojednania tejto zmluvy a bude rešpektovať pokyny Objednávateľa. Plnenia povinností vyplývajúcich z právnych predpisov donucovacej povahy a zo záväzných rozhodnutí, stanovísk alebo iných opatrení orgánov verejnej moci majú v prípade rozporu s povinnosťami Dodávateľa vždy prednosť.

9. Objednávateľ sa zaväzuje, že poskytne Dodávateľovi v nevyhnutnom rozsahu potrebné spolupôsobenie a súčinnosť.

10. Dodávateľ je povinný v plnom rozsahu dodržiavať zákon č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov (ďalej len „zákon o nelegálnej práci a nelegálnom zamestnávaní“). Dodávateľ zároveň vyhlasuje, že neporušuje a počas trvania tejto zmluvy nebude porušovať zákaz nelegálneho zamestnávania v zmysle zákona o nelegálnom zamestnávaní.

11. V prípade uloženia pokuty Objednávateľovi kontrolným orgánom podľa § 7b ods. 7 zákona o nelegálnej práci a nelegálnom zamestnávaní za porušenie zákazu prijať prácu alebo službu podľa § 7b ods. 5 zákona o nelegálnej práci a nelegálnom zamestnávaní je Dodávateľ povinný pokutu v plnej výške uhradiť Objednávateľovi, na základe výzvy Objednávateľa na jej úhradu, najneskôr do 5 dní od právoplatnosti rozhodnutia o uložení pokuty. Uhradením pokuty nie je dotknutý nárok Objednávateľa na náhradu prípadnej škody. Objednávateľ je povinný bezodkladne Dodávateľa informovať o konaní vedenom kontrolným orgánom, ktorého výsledkom môže byť uloženie pokuty.

12. Zmluvné strany sa dohodli, že Objednávateľ je oprávnený jednostranne započítať si svoju pohľadávku voči Dodávateľovi titulom uhradenia pokuty uloženej právoplatným rozhodnutím podľa § 7b ods. 7 zákona o nelegálnej práci a nelegálnom zamestnávaní voči pohľadávke Dodávateľa, ktorú je Objednávateľ povinný vyplatiť Dodávateľovi. Toto ustanovenie má prednosť pred ustanoveniami zmluvy, ktoré mu odporujú.

13. Dodávateľ je povinný dodržiavať zákon č. 663/2007 Z. z. o minimálnej mzde a o zmene a doplnení niektorých  zákonov. Dodávateľ zároveň vyhlasuje, že neporušuje a počas trvania tejto dohody nebude porušovať sadzby minimálnych mzdových nárokov pre stupne náročnosti pracovných miest vypočítané z minimálnej mzdy prostredníctvom koeficientov minimálnej mzdy v zmysle príslušných právnych predpisov.

14. Dodávateľ vyhlasuje, že ku dňu podpisu tejto zmluvy neexistujú dôvody, na základe ktorých by sa Objednávateľ mal stať ručiteľom za daň podľa § 69 ods. 14 v nadväznosti na § 69b zákona č. 222/2004 Z. z. o DPH.

15. Dodávateľ je povinný v plnom rozsahu dodržiavať zákon č. 315/2016 Z. z. o registri partnerov verejného sektora a o zmene a doplnení niektorých zákonov a súvisiace zákony (ďalej len „zákon o RPVS“). V prípade porušenia povinnosti Dodávateľa byť zapísaný v registri v súlade s § 4 ods. 1 zákona o RPVS má Objednávateľ právo od tejto zmluvy odstúpiť.

16. V prípade uloženia pokuty Objednávateľovi v zmysle zákona o RPVS za porušenie povinnosti zavinením Dodávateľa je Dodávateľ povinný pokutu v plnej výške uhradiť Objednávateľovi, na základe výzvy Objednávateľa na jej úhradu, najneskôr do 5 dní od právoplatnosti rozhodnutia o uložení pokuty. Uhradením pokuty nie je dotknutý nárok Objednávateľa na náhradu prípadnej škody. Objednávateľ je povinný bezodkladne Dodávateľa informovať o konaní vedenom kontrolným orgánom, ktorého výsledkom môže byť uloženie pokuty. Zmluvné strany sa dohodli, že Objednávateľ je oprávnený jednostranne započítať si svoju pohľadávku voči Dodávateľovi titulom uhradenia pokuty v zmysle vyššie uvedeného.

17. Dodávateľ je povinný oboznámiť sa v celom rozsahu s dokumentom protikorupčnej politiky (ďalej ako „PKP“) v súlade s ISO 37001:2016 uvedenom na webovom sídle VVS, a.s. (https://www.vodarne.eu/index.php?id=protikorupna-politika).

18. Dodávateľ je povinný vyhlásiť, že zmluvné podmienky nie sú v hrubom nepomere k právam a povinnostiam vyplývajúcim z tohto záväzkového vzťahu pre Dodávateľa, nie sú v rozpore so zásadou poctivého obchodného styku a takéto zmluvné dojednania odôvodňuje povaha predmetu zmluvy a existuje pre ne spravodlivý dôvod.
19. Zmluvné strany vyhlásia, že pre účely prípravy a plnenia tejto zmluvy spracúvajú osobné údaje fyzických osôb v súlade s Nariadením Európskeho Parlamentu a Rady EU (č. 2016/679 o ochrane fyzických osôb pri spracovaní osobných údajov a o voľnom pohybe takýchto údajov), ktorým sa zrušuje smernica 95/46/ES (Všeobecné nariadenie o ochrane údajov) a v súlade so zákonom č. 18/2018 Z. z. o ochrane osobných údajov a o zmene a doplnení niektorých zákonov a dodržiavajú ho v celom rozsahu. 
20. Zánikom Zmluvy nezaniká účinnosť tých ustanovení Zmluvy, ktoré majú sankčný charakter pre prípad porušenia povinností vyplývajúcich zo Zmluvy pre Dodávateľa a tých ustanovení, ktoré vzhľadom na svoju povahu majú trvať aj po ukončení Zmluvy.
21. Objednávka je vyhotovená v dvoch vyhotoveniach, z ktorých jeden je v elektronickej forme (scan) a každý má platnosť originálu. Objednávateľ obdrží jedno vyhotovenie Objednávky a Dodávateľ jedno vyhotovenie Objednávky v elektronickej forme.

22. Zmluva uzavretá v súlade s týmito VZP sa bude spravovať a vykladať podľa zákonov Slovenskej republiky.

23. Uzavretá zmluva (čl. I bod. 4 VZP) môže byť za účelom preukázania transparentnosti výberu Dodávateľov zverejnená na webovom sídle obstarávateľa. 

24. Dodávateľ potvrdzuje, že sa oboznámil s týmito Všeobecnými zmluvnými podmienkami a akceptuje podmienky v nich stanovené.

25. Ak z kontextu textácie týchto VZP nevplýva inak, každý odkaz na akýkoľvek právny predpis znamená príslušný právny predpis v znení jeho neskorších zmien(vrátane rekodifikácií) a každý odkaz na paragraf právneho predpisu predstavuje označenie obsahu ustanovenia ku dňu účinnosti a platnosti týchto VZP a znamená príslušný obsah ustanovenia predmetného paragrafu právneho predpisu aj v prípade jeho neskorších zmien, resp. zmeny číslovania.
26. Tieto všeobecné zmluvné podmienky platia a sú účinné od 22.9.2023.
Príloha č. 1

	...............................................

...............................................

...............................................



	


	V ........................ dňa ..............
	
	Vybavuje/telefón ...............................
	    

	
	
	
	      


Vec:

Žiadosť o prerušenie plnenia povinností Dodávateľa
     Spoločnosť ........................................................................ týmto žiada Východoslovenskú vodárenskú spoločnosť, a.s. o prerušenie plnenia povinností Dodávateľa - na dodanie služby - vyplývajúce z objednávky č. ..................................  a to ku dňu .........................., z dôvodu:

Obnovenie plnenia povinností Dodávateľa na predmete zákazky žiadame ku dňu ......................

S pozdravom[image: image1.png]© Vychodoslovenska vodarenska spolo¢nost, a.s. Bankové spojenie:

ICE @ Komenského 50, 042 48 Kosice CSOB, a.s. IBAN: SK95 7500 0000 0000 2552 6893 SWIFT:CEKOSKBX
[ Call centrum: 055/795 27 77 VUB, a.s. IBAN: SK92 0200 0000 0029 7651 8951 SWIFT: SUBASKBX
7‘% < E-mail: zakaznik@vodarne.eu UniCredit Bank Slovakia a.s. IBAN: SK36 1111 0000 0066 2641 7016 SWIFT: UNCRSKBX
%

7 SGS @ www.vodarne.eu

e

" Vo

_ Zapisan v Obchodnom registri Mestského stidu Kosice, oddiel Sa, viozka ¢.:1243/V = 1CO: 36 570 460 = DIC: 202 006 3518 = I€ DPH: SK202 006 3518




Strana 3 z 9
UNL-2-2023

